《中秋分韵得云字成三百言》
宋代·刘学箕

今秋苦淫雨，涨汐添溪濆。
新凉值月夕，密霭高璨雯。
稽首告天公，垦念心良勤。
天公知意诚，感应若有闻。
须臾檄丰隆，蘋末生鳞纹。
庭皋一震拂，陇首飞秋云。
忽然朗穹昊，万象蒙奇勋。
举头见松梢，光照草树分。
乾坤两莹彻，烂白无边垠。
我歌忽如狂，我醉茫如薰。
桂酒杂椒浆，醖酿腾馨芬。
皓魄耿素怀，幽思殊不群。
泠然冰雪肠，顿醒曲蘖醺。
便欲浥沆瀣，盘馔遗膻荤。
遥望琼楼仙，雾绡青霞裙。
何当下招呼，上征离尘氛。
去年当此时，浩饮逢诸君。
今载复肯来，持杯共论文。
相从岂地他，群聚徒飞蟁。
苟得嗜利辈，抑何挂牙龈。
豪杰所愿交，黄金胜千斤。
喜得诗谪仙，恨去髯将军。
众子贤共推，奚用区莸薰。
爱客绰祖风，满席生欢欣。
参横斗转杓，魔崇相纠纷。
欲眠君且去，陶语吾亦云。
慷慨有大刘，浩气充栋棼。
十觞不能醉，餐嚼无馀熏。
鸣鸡忽唱晓，杲日东方昕。
归路袭桂香，幽岩麝沉焚。

作者简介：刘学箕，生卒年均不详（约公元1192年前后，即宋光宗绍熙时期在世），字习之，崇安（今福建武夷山市）人，刘子恽之孙。生平未仕，但游历颇广，曾“游襄汉，经蜀都，寄湖浙，历览名山大川，取友于天下”（本集陈以庄跋）。